b'\n_START_ARTICLE_\nCan Gelat (Santa Susanna)\n_START_SECTION_\nDescripci\xc3\xb3\n_START_PARAGRAPH_\nGran casal situat al peu de la serralada litoral, en una petita vall, sota el tur\xc3\xb3 de Montagut. S\'hi accedeix des d\'una carretera que surt de la general de Girona cap a la Urbanitzaci\xc3\xb3 de Can Gelat._NEWLINE_Can Gelat \xc3\xa9s una casa pairal amb teulada a dues aig\xc3\xbces amb el carener paral\xc2\xb7lel a la fa\xc3\xa7ana principal. Consta de planta baixa i un pis. Les obertures s\xc3\xb3n allindades amb l\'ampit motllurat excepte dos balcons del primer pis que tenen arc rebaixat; totes estan decorades amb una motllura llisa que les envolta. A la llinda d\'acc\xc3\xa9s al recinte hi ha la inscripci\xc3\xb3: "JJ: QUET I GELAT, A\xc3\x91O 1829".Possiblement fa refer\xc3\xa8ncia a grans modificacions en la casa en aquella data._NEWLINE_La casa es troba encerclada per un mur de contenci\xc3\xb3 que aprofita el desnivell del terreny. Constru\xc3\xafda en pedra irregular, disposa d\'una torre semicircular, la part superior de la qual \xc3\xa9s l\'era de Can Gelat. Fins al cam\xc3\xad hi ha un altre desnivell, amb un mur, m\xc3\xa9s baix que es aprofitat per conrear productes de l\'hort. Aquest mur sembla ser una construcci\xc3\xb3 anterior a la resta del conjunt.\n_START_SECTION_\nHist\xc3\xb2ria\n_START_PARAGRAPH_\nDevia ser un casal important a partir del segle XVIII, quan el perill de les incursions de la costa devia comen\xc3\xa7ar a minvar. El treball de les f\xc3\xa8rtils terres litorals possibilit\xc3\xa0 el desenvolupament d\'aquesta pla\xc3\xa7a, que deix\xc3\xa0 de ser un enclavament defensiu. Probablement va fer la mateixa evoluci\xc3\xb3 al llarg dels segles que Can Palomeres, al mateix terme, o Can Rat\xc3\xa9s i Can Bonet a Santa Susanna.'